Di situ ada kampung nang bangaran Jarang Kuantan, wadah Budir lawan bininya bagana. Gawian Budir saban hari bahuma banih lawan batanam bubuahan. Batambit lawan kampung Jarang Kuantan nitu ada pulang hutan nang dingarani urang Srang Warik. Inya di hutan nitu banyak banar wariknya. Ada tutuha warik nang ganal, ada umanya warik lawan anak-anaknya, saparundutan banyaknya.
Wayah nitu, banih di pahumaan ampun Budir sudah bamula ,masak. Banihnya sudah kuningan, maka labat pulang rumbayannya. Di gagalangan pahumaan nitu ada pulang puhun kastila nang buahnya ganal-ganal mulai masakan. Ada pulang buah tarung, pisang panurun lawan pisang mahuli. Ada jua karawila, papari lawan kacang panjang. Pindiknya sakali naya pahumaan Budir badua laki bini, bagus banar pahumaan lawan kakabunannya. Barakat inya laki bini cangkal bagawi.
Malamnya, Budir lawan nang bini barunding, nang kaya apa sakira bubuhan warik nitu kada maambili banih lawan bubuahan ampunnya. Sudah rancak Tutuha Warik, umanya lawan anaknya datangan ka pahumaan ampun Budir. Bubuhan warik nang saparundutan nitu kada tahu dibasa lalu. Habis banih masak dihanggusnya, kastila dimakaninya, tarung, kacang diputiknya. Sudah amun pisan, barabut warik nitu mamakaninya.
“Kaya naya haja. Aku bapurapura bapadah mati,” ujar Budir lawan bininya.
“Iih. Limbah nitu nangapa nang kugawi?”, ujar bininya.
“Ikam ambil kawah ganal, diisi banyu haja bapurapura bamasak nasi gasan aruh. Aruh gasan pura-pura mambarimakan warik.”
Dua hari limbah nitu banih di pahumaan Budir sudah masakan. Kastila lawan pisang kuningan buahnya. Tarung, karawila, papari, kacang panjang ganalan sudah buahnya. Wayah baisukan bini Budir mambuka lawang,ingui-ingui manangis saling nyaringan. Budir barabah mambujur ka tangah punduk, ditukupi bininya lawan tapih bahalai. Tapi diparak pinggang Budir ada kayu tungkihan kaya pagalangan tangan. Ada pulang di situ parapin lawan dupa nang balikit. Kawah ganal nang baisi banyu sudah ditanggar.
Banaran jua, bubuhan warik datangan, bini Budir manangis banyaring. Mandangar bini Budir manangis, bubuhan warik kada jadi ka pauhmaan, balalu masukan ka punduk Budir, umpat jua manangisakan barataan.
“Kanapa, kanapa?”, ujar Tutuha Warik batakun.
“Lakiku mati malam tadi,” ujar bini Budir. Barubuian banyu matanya manangis. Basah buncu bajunya kana banyu mata.
“Kanapa jadi mati?”, ujar Tutuha Warik.
“Inya tauntal warangan,” sahut bini Budir.
“Kanapa tauntal warangan?”
“Inya warangan disangka pais.”
“Kanapa disangka pais?”
“Inya dipuntal lawan daun pisang.”
“Kanapa daun pisang?”
“Inya pisangnya, pisang mahuli.”
Bini Budir bahimat banyaring manangis. Bubuhan warik nang saparundutan nitu umpat jua nyaring manangisan.
Tutuha Warik baparak mahadapi Budir nang ditukupi tapih bahalai. Warik nang lainnya duduk tasandar di tawing.
Limbah maliat Budir ditukupi tapih bahalai, batakun pulang Tutuha Warik.
“Kanapa ditukupi?”
“Nyaman matanya kada babuncilak.”
“Kanapa amun babuncilak?”
“Kaina maliat lalak.”
Sakalinya di bawah rumah ada saikung lalak. Malam tadi inya mandangar pander Budir lawan bininya. Lalu inya manyahut:
“Aku ni lalaknya, ada ai.”
“Yu yunya. Dikaramputinya,” ujar lalak pulang.
“Hus lalak! Bajauh ikam kaina kukiauakan tadung!”
Mandangar “tadung” bahancap lalak bajauh pada disitu. Lalak takutan lawan tadung.
Limbah nitu batakun pulang Tutuha Warik:
“Kanapa babau dupa?”
“Inya parapin kami likit.”
“Kanapa jadi dilikit?”
“Nyaman kada ada lagi pampijit.”
Kada lawas limbah nitu datang pilanduk, balalu umpat manyahut:
“Yu yunnya dalam kawah banyu wara!”
“Hus, pilanduk! Bajauh ikam! Kaina kukiauakan urang bagarit.” Pilanduk bahancap bajauh pada di situ. Pilanduk takutan lawan urang bagarit.
Limbah nitu Tutuha Warik maliati ada kayu tungkihan, balalu batakun pulang:
“Diamana bauilihi kayu?”
“Kayu pambarian datu,” jawab bini Budir.
“Dimana rumah datu?”
“Bagana di hulu banyu.”
“Nangapa diulah datu?”
“Gawiannya manutuk.”
“Kaya apa datu manutuk.”
“Tuk, tuk, tuk, tuk…………….!”
Wayah nitu Budir bangun. Diambilnya kayu tungkihan, lalu tuk, tuk, tuk, tuk………dicatukinya kapala Tutuha Warik. Samunyaan warik nang ada dipunduk nitu dicatukinya, habis matian barataan.
Tatinggal saikung umanya warik nang batianan. Inya sampat bukah limbah basambunyi di higa lawang. Umanya warik nang saikung nitu nang manurunakan warik-warik nang ada wayah naya.
Hanyar limbah nitu Budir lawan bininya nyaman bahuma, kada lagi diharu-biru bubuhan warik.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn lin_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn nus_Latn bjn_Latn bjn_Latn bjn_Latn